MFCลุยหุ้นไทยต่อ ตั้งเป้า7%ใน7เดือน
MFC ออกกองทุนทาร์เก็ตฟันด์ลุยซื้อหุ้นไทยต่อ เป้ากำไร 7% ใน 7 เดือน
14 มี.ค. 2555

MFC ออกกองทุนทาร์เก็ตฟันด์ลุยซื้อหุ้นไทยต่อ เป้ากำไร 7% ใน 7 เดือน 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า บริษัทเปิดขายกองทุนเปิด SPOT 7S6 ซึ่งเป็นทาร์เก็ตฟันด์ลงทุนในหุ้นไทย ตั้งเป้าหมายผลตอบแทน 7% ภายใน 7 เดือน เปิดขายครั้งเดียวตั้งแต่วันที่ 15-23 มี.ค. 2555
กองทุนสามารถเลือกลงทุนในสัญญาซื้อขายล่วงหน้าใน SET50 Index Futures ซึ่งจะช่วยลดความเสี่ยงในกรณีที่ดัชนีตลาดหลักทรัพย์ผันผวน
“เศรษฐกิจไทยยังมีแนวโน้มเติบโตที่ดีในปีนี้ จากนโยบายการลงทุนและฟื้นฟูหลังน้ำท่วม คาดว่าจีดีพีของไทยจะเติบโต 5-6% และคาดว่ากระแสเงินลงทุนจะยังไหลเข้ามาในตลาดหุ้นเอเชียและไทย จากเศรษฐกิจเอเชียที่มีการเติบโตที่สูงกว่า และสถานะการคลังที่แข็งแรง” น.ส.ประภา กล่าว
อย่างไรก็ตาม จากการแก้ปัญหาหนี้ในยุโรปที่มีความคืบหน้าระดับหนึ่ง ส่งผลให้มีการย้ายเม็ดเงินมา ลงทุนในตลาดหุ้นมากขึ้น ทำให้ทาร์เก็ตฟันด์ของบริษัทกำไรเข้าเป้า 7% จำนวน 3 กองทุน โดยกองทุนเปิดเอ็มเอฟซี สปอท 7 ใช้เวลา 1 ปี 3 เดือน กองทุนเปิดเอ็มเอฟซี สปอท 7 ซีรี่ส์ 4 ภายใน 2 เดือน 20 วัน และกองทุนเปิดเอ็มเอฟซี สปอท 7 ซีรี่ส์ 3 ภายใน 6 เดือน 10 วัน